**OBRAZLOŽENJE**

**uz Nacrt prijedloga Odluke o izradi III. Izmjena i dopuna**

**Prostornog plana uređenja Grada Lepoglave**

III. Izmjene i dopune Prostornog plana uređenja Grada Lepoglave (u nastavku teksta: III. ID PPUG-a Lepoglave) pokreću se radi potrebe ugradnje u taj prostorni plan planirane trase magistralnog plinovoda Lepoglava – Krapina (Đurmanec) DN 250/50, a vezano uz planiranje ove trase definirat će se i odgovarajući uvjeti i mjere provedbe zahvata, kao i zaštite prostora. Prema potrebi će se izvršiti i eventualno manja preoblikovanja građevinskih područja u naselju Lepoglava i druga potrebna usklađenja tekstualnog i grafičkog dijela plana.

III. ID PPUG-a Lepoglave iniciralo je nadležno javnopravno tijelo (*Plinacro d.o.o. - Operator plinskog transportnog sustava u RH*), koje je predložilo i konkretnu trasu planiranog novog magistralnog plinovoda. Planiranje i izgradnja ovog magistralnog plinovoda temeljeno je na razvojnim planovima plinskog transportnog sustava RH i to Desetogodišnjim planom razvoja plinskog transportnog sustava Republike Hrvatske 2015. – 2024., a s ciljem optimizacije i podizanja sigurnosti postojećeg 50 barskog sustava. Sukladno tome predviđa se spajanje postojećeg magistralnog plinovoda *Cerje Tužno - Varaždin – Lepoglava DN 150/50,* koji je izveden do Mjerno redukcijske stanice u Lepoglavi, s magistralnim plinovodom u Krapinsko-zagorskoj županiji, a njegova izgradnja i stavljanje u uporabu predviđa se u razdoblju 2019.-2020. godine. Područjem Grada Lepoglave prolazio bi samo dio planiranog magistralnog plinovoda (u dužini nešto više od 2,8 km).

Slijedom navedenog, te prema posebnoj Uredbi o određivanju građevina, drugih zahvata u prostoru i površine državnog i područnog (regionalnog) značaja (NN br. 37/14.), predmetni plinovod smatra se zahvatom od državnog značaja.

Predložena trasa planiranog magistralnog plinovoda prolazi južnim dijelom područja Grada Lepoglave, od postojeće lokacije mjerno redukcijske stanice u gospodarskoj zoni u Lepoglavi prema području Općine Bednja. U naravi se na predmetnom području nalaze uglavnom livade i oranice, te manji šumarak, a područjem prolazi i rijeka Bednja i drugi manji vodotoci.

Predmetno područje kojim bi prolazila planirana trasa ovog magistralnog plinovoda važećim PPUG-om Lepoglave je definirano najvećim dijelom kao „ostalo poljoprivredno tlo, šume i šumsko zemljište“ (koje predstavlja plansku kategoriju kombinacije tj. mješavine poljoprivrednog zemljišta manje vrijednosti i manjih šumskih površina i šumskog zemljišta), dok je manjim dijelom područje definirano kao „poljoprivredno tlo osnovne namjene - vrijedno obradivo tlo“. Vrlo malim dijelom, predložena trasa magistralnog plinovoda (kao i njegov propisani zaštitni koridor od 30 m obostrano od osi plinovoda) prolazi planiranim građevinskim područjem naselja Lepoglave i zone gospodarske namjene u Lepoglavi i to uglavnom njegovim neizgrađenim dijelom. Nadalje, planirana trasa ovog plinovoda prolazi u blizini postojećeg groblja, te malim dijelom neizgrađenog građevinskog područja i zatečene izgradnje izvan građevinskog područja u Vulišincu.

Predložena trasa magistralnog plinovoda siječe se s planiranom trasom Zagorske brze ceste, rijekom Bednjom i manjim vodotocima, te trasama pojedine postojeće i planirane prometne i komunalne infrastrukture (napominje se da se za rješavanje takvih situacija primjenjuju odgovarajuća tehnička rješenja). Predložena trasa ovog plinovoda također dijelom prolazi potencijalno plavnim područjem (za 50 i 100 godišnje vode), kao i inženjersko-geološki nestabilnim područjem uz rijeku Bednju (na ovakvom području izgrađen je i dio naselja Lepoglava i Muričevec).

**Napominje se da predložena trasa magistralnog plinovoda ne prolazi područjima zaštićenim temeljem Zakona o zaštiti prirode niti područjima ekološke mreže – Natura 2000 (udaljena je više od 1000 m od zone geološkog spomenika prirode – Gaveznica – Kameni Vrh, te najmanje cca 300 m od POVS područja HR 2001409 – Livade uz Bednju II i više od 1800 m od područja HR 2000371 – Vršni dio Ivančice).**

Važećim PPUG-om Lepoglave planirano je određeno područje za zaštitu u kategoriji planiranog Parka prirode ili Regionalnog parka, a temeljem planiranja ove namjene (Parka prirode Hrvatsko zagorje) u Strategiji prostornog uređenja RH i Prostornom planu Varaždinske županije. Uz područje definirano za navedenu zaštitu važećim PPUG-om je određena i Kontaktna zona, te predložena trasa plinovoda ulazi u ovu zonu samo u manjem kontaktnom dijelu. Državni zavod za zaštitu prirode je 2013. god. izradio Stručnu podlogu za Regionalni park Hrvatsko zagorje u cilju pripreme za zaštitu određenog područja (postupak još nije pokrenut). Napominje se da predviđena trasa magistralnog plinovoda ne prolazi područjem predloženim Stručnom podlogom za zaštitu.

U privitku ovog Obrazloženja daju se grafički prikazi položaja trase magistralnog plinovoda predložene od nadležnog javnopravnog tijela (Plinacra d.o.o.) na podlogama važećeg Prostornog plana uređenja Grada Lepoglave („Sl. vj. Vžd. Žup.“ br. 16/03. 27/07. i 16A/14.) i to izvodima kartografskih prikaza:

- *1. Korištenje i namjena površina*

*- 2. Infrastrukturni sustavi*

- *3. Uvjeti korištenja uređenja i zaštite prostora*.